**SELETUSKIRI**

**Jõelähtme Vallavolikogu määruse**

**„Eluruumide piirmäärad toimetulekutoetuse määramiseks Jõelähtme vallas“**

**juurde**

1. **Sissejuhatus ja eelnõu eesmärk**

Käesoleva eelnõu ja seletuskirja koostas sotsiaalnõunik Kristiina Välba (telefon 605 4860,

e-mail kristiina.valba@joelahtme.ee).

Sotsiaalhoolekande seaduse alusel on toimetulekutoetuse maksmise eesmärk abi vajavate inimeste iseseisva toimetuleku ajutine soodustamine ning materiaalse puuduse leevendamine, tagades minimaalsed vahendid esmavajaduste rahuldamiseks. Seetõttu on omavalitsustel kohustus kehtestada eluruumide kulude piirmäär ning vähemalt kord aastas need üle vaadata ning vajaduse korral korrigeerida.

 **II Toetuse määramise alustest**

Toimetulekutoetus on riigi rahaline abi puuduses inimestele, mida kohalik omavalitsus maksab riigieelarvelistest vahenditest. Toimetulekutoetuse taotlemine, arvestamine, määramine ja maksmine on reguleeritud sotsiaalhoolekande seadusega.

Toimetulekutoetuse arvestamise aluseks on üksi elava isiku või perekonna kõigi liikmete eelmise kuu netosissetulek, millest arvestatakse maha makstud elatis, jooksval kuul tasumisele kuuluvad eluasemekulud ning kehtestatud toimetulekupiir.

Toimetulekupiiri suuruse kehtestab Riigikogu riigieelarves. Seda arvestatakse üksi elavale inimesele või perekonna esimesele liikmele igaks eelarveaastaks. Perekonna teise ja iga järgmise täisealise liikme toimetulekupiir on 80% perekonna esimese liikme toimetulekupiirist ning iga lapse toimetulekupiir 120% perekonna esimese liikme toimetulekupiirist. Toimetulekupiiri kehtestamisel lähtutakse minimaalsetest tarbimiskuludest toidule, riietusele ja jalanõudele ning muudele kaupadele ja teenustele esmavajaduste rahuldamiseks. Vastavalt 2021. aasta riigieelarve seadusele on toimetulekupiir 2021. aastal üksi elavale inimesele või perekonna esimesele liikmele 150 eurot kuus, teise ja iga järgmise täisealise liikme toimetulekupiir on 120 eurot kuus ning iga alaealise pereliikme toimetulekupiir 180 eurot kuus.

Toimetulekutoetuse saajal, kelle kõik perekonnaliikmed on alaealised, on õigus saada koos toimetulekutoetusega täiendavat sotsiaaltoetust 15 eurot, mida maksab kohalik omavalitsus riigieelarvelistest vahenditest.

Vabariigi Valitsuse määruse „Eluruumi sotsiaalselt põhjendatud norm ja selle rakendamise erisused“ alusel loetakse eluruumi sotsiaalselt põhjendatud normiks 18 m2 iga perekonna liikme kohta ning lisaks 15 m2 perekonna kohta. Eluruumi normpinnana võetakse arvesse eluruumi üldpind, kui eluruumi tubade arv on võrdne selles eluruumis alaliselt elavate inimeste arvuga ja eluruumi üldpind on sotsiaalselt põhjendatud normist suurem. Eluruumis üksinda elavatele pensionäridele ning osalise või puuduva töövõimega inimestele võib toimetulekutoetuse määramisel arvestada normpinnaks kuni 51 m2.

Käesoleval hetkel kehtivad piirmäärad, mis kehtestati 16.05.2019 määrusega nr 38.

Käesoleva määrusega muudetakse 3 eluruumi kulu piirmäära ning ülejäänud 8 piirmäära jäävad samaks, sest on piisava suurusega, et tagada inimestele minimaalsed vahendid esmavajaduste rahuldamiseks.

|  |  |  |
| --- | --- | --- |
| **Tasumisele kuuluvad alalised eluruumi kulud** | **Kehtivad piirmäärad**  | **Muudatus** |
| Tegelik korteriüür/omandiõiguse alusel kasutatava eluruumi majandamiskulud | 5,00 eurot m² |  |
| Korterelamu haldamise kulu, sealhulgas remondikulu | 5,00 eurot m2 kohta kuus |  |
| Korterelamu renoveerimislaenu tagasimakse | 5,00 eurot m2 kohta kuus |  |
| Veevarustuse ja reovee ärajuhtimise teenuste maksumus | 30,00 eurot ühe isiku kohta kuus |  |
| Soojaveevarustuseks tarbitud soojusenergia või kütuse maksumus | 20,00 eurot ühe isiku kohta kuus |  |
| Kütteks tarbitud soojusenergia või kütuse maksumus | 5,00 eurot m² |  |
| Elektrienergia tarbimisega seotud kulu | 50,00 üksi elava isiku või perekonna esimese liikme kohta kuus, perekonna iga järgneva liikme kohta kuni 25,00 eurot kuus | 60 € m2,pere iga järgneva liikme kohta 35 € m2 |
| Majapidamisgaasi maksumus | 12,00 eurot üheliikmelise pere kohta ja 8,00 eurot iga järgneva pereliikme kohta kuus | 18 € kuus,pere iga järgneva liikme kohta 12 € kuus |
| Maamaksukulud | Tegelik maamaksukulu, kuid mitte üle kolmekordse elamualuse pinna |  |
| Hoonekindlustuse kulud | 0,25 eurot m2 kohta kuus |  |
| Olmejäätmete veotasu | Tegelik olmejäätmete veotasu |  |

Käesoleva määrusega kehtestatakse ka toimetulekutoetuse taotlemise avaldus (lisa 1) ning toimetulekutaotleja omandis olevate varade loetelu teatis (lisa 2).

**III Eelnõu mõju valla eelarvele**

Käesoleva määruse vastuvõtmine vallaeelarvele mõju ei avalda.

Kristiina Välba

sotsiaalnõunik